Il-ġuħ ta' Ġerusalemm Kif ittappan id-deheb, kif tbiddel id-deheb fin! Il-ġebel jinsab imxerred f'ras kull triq. Ulied Sijon għeżież, mitqilhom deheb jiswew! Kif saru issa qishom biċċa xaqquf, xogħol id il-fuħħar! Imqar ix-xakalli jagħtu sidirhom, u jreddgħu l-frieħ tagħhom. Bint il-poplu tiegħi kiefra bħan-ngħama fid-deżert. Ilsien it-tarbija tal-ħalib, weħel mas-saqaf ta' ħalqha, minħabba l-għatx; it-tfal jittallbu l-ikel, imma ma jagħtihom ħadd. Dawk li kienu jieklu t-tajjeb, issa bil-ġuħ fit-toroq; dawk li kienu mrobbija fil-porpra, issa jitmiegħku fiż-żibel. Id-dnub ta' bint il-poplu tiegħi akbar mill-ħtija ta' Sodoma, li nqalbet f'waqt wieħed, bla ma ħadd meddilha jdejh. Jiddu aktar mis-silġ kienu prinċpijietha, bojod aktar mill-ħalib; ġisimhom aħmar aktar mill-qroll, persunithom bħas-saffir. Imma issa wiċċhom iswed aktar mid-dlam, ma jingħarafx fit-toroq; ġildithom weħlet ma' għadamhom, ibbieset daqs l-għewied. Ħabtuha aħjar il-maqtulin bix-xabla minn dawk li nqerdu bil-ġuħ, li ntemmu bil-mod, bħalkieku midrubin, minħabba n-nuqqas ta' wċuħ l-art. In-nisa, minkejja li ħanina, sajru 'l uliedhom b'idejhom stess, saru ikilhom, dakinhar li tkissret bint il-poplu tiegħi. Il-Mulej temm il-qilla tiegħu, sawwab saħnet il-korla tiegħu; u kebbes in-nar f'Sijon, u qerdilha s-sisien tagħha. Qatt ma emmnu slaten id-dinja, u dawk li jgħammru fl-art, li qatt jidħol gwerrier jew għadu minn bwieb Ġerusalemm. Il-profeti foloz Minħabba ħtijiet il-profeti tagħha , u dnubiet il-qassisin tagħha, li xerrdu fiha d-demm tal-ġusti. Kienu jixxenglu bħal għomja fit-toroq, u mċappsa kollha demm, u lbieshom ħadd ma sata' jmiss. "Warrbu! Ja mniġġsin!" kienu jgħidulhom; "Warrbu! Warrbu! La tmissuhomx!" Għad jaħarbu u jiġġerrew fost il-ġnus, imma n-nies jgħidu: "Imkien ma jibqgħu." Il-Mulej stess xerridhom, aktar lejhom ma jħarisx; ma kienx hemm ġieħ għall-qassisin, lanqas ħniena għax-xjuħ. L-aħħar jiem tan-nazzjon Għajnejna nfnew, kemm se ndumu nħarsu għalxejn għall-għajnuna. Mill-għases tagħna għarrixna għall-poplu li ma jistax jgħinna. Iqisulna l-passi tagħna, li ma nistgħux nimxu fi triqatna. Qorob tmiemna, magħduda jiemna, għax wasal tmiemna. Ġrew warajna eħfef mill-ajkli tas-smewwiet. Ġrew warajna qalb il-muntanji, issajjawlna fid-deżert. In-nifs ta' mnifsejna , il-midluk tal-Mulej, inqabad fil-ħofor tagħhom. Taħt id-dell tiegħu ngħidu: "Nistgħu ngħixu fost il-ġnus." Ifraħ u thenna, bint Edom, int li tgħammar f'art Għus . Imma għalik ukoll għad jgħaddi l-kalċi, għad tisker u titgħarwen. Intemm dnubek, Bint Sijon, ma jżommokx iżjed fl-eżilju. Imma dnubek, bint Edom, jikkastigah; dnubietek għad jikxifhomlok.